‘Pos Gordhan oor Eskom’Pravin Gordhan. Foto: GCIS Die Nasionale Metaalwerkersunie van Suid-Afrika (Numsa) het Donderdag versoek dat Pravin Gordhan onmiddellik gepos moet word vir sy beweerde rol in koste-oorskryding by die sukkelende Eskom. Gordhan, minister van openbare ondernemings, het verlede week gesê die twee nuwe multi‑miljard randse Medupi- en Kusile-kragstasies is “swak ontwerp en gebou”. Die twee stasies was veronderstel om 9 600 MW tot die kragnetwerk by te dra en moes in 2015 al ten volle in bedryf gewees het. Die kragstasies is egter nog ver van voltooid en gaan nou uiteindelik meer as R292 miljard kos, nagenoeg dubbel die aanvanklike prys. Numsa het gesê Gordhan is deel van die leierskap wat sê dat hulle hard stoei om die krisis by Eskom te los maar dat hy en die res van die leierskap vir die plundering van Suid-Afrika se staatsbeheerde maatskappye verantwoordelik is. “Numsa verwerp Gordhan se bewering dat Enel [Italië se grootste kragverskaffer] die beurtkragkrisis sal oplos wanneer ons weet dat Enel ’n begunstigde van die IPP-projek is,” het Numsa gesê. Die vakbond het al voorheen kritiek gelewer op die program vir onafhanklike kragprodusente (IPP). Enel is deur die regering aangestel om eksterne tegniese bystand aan Eskom te lewer en sal van hul topingenieurs stuur om ŉ bedryfsoudit van al Eskom se kragstasies te doen ten einde die grootste probleme vas te stel. Volgens Numsa is die krisis by Eskom egter eie toedoen wat deur IPP’s, verhoogde steenkoolpryse, ŉ te groot top- uitvoerende struktuur, tenderkorrupsie en koste-oorskryding by Medupi en Kusile veroorsaak is. Numsa staan die ontbondeling van Eskom teen aangesien dit volgens die vakbond geen oplossing bied vir die krisis nie. “Die gevolge van ontbondeling is baie meer nadelig as wat verwag word. Die gevolge sluit in afleggings, die sluiting van besighede, spookdorpe veral in Mpumalanga en tariefverhogings veel hoër as wat bekostigbaar is vir mense wat minimumloon kry.” Volgens Numsa kan die staatsbeheerde instelling nie vir private individue gegee word om geld te maak uit ŉ nasionale sleutelbate nie. “As ŉ land kort ons ŉ volhoubare en bekostigbare elektrisiteitstarief ten einde produksie en industrialisering te bevorder en bowenal om elektrisiteit aan ons gemeenskappe te verskaf.” Tito Mboweni, minister van finansies, het gister tydens sy begrotingsrede aangekondig dat Eskom R23 miljard per jaar oor die volgende tien sal kry.